《召伯祠》
宋代·李处权

我行出陜右，来升召公堂。叹公不可作，祗令吾道伤。

优哉听讼日，斯民歌乐康。善教被南国，美荫馀甘棠。

惟公与周公，左右相成王。孰知二公心，千载惟苍苍。

人不学二南，其蔽犹面墙。先圣垂此言，下士其可忘。

太史述世家，源深者流长。公泽亦至今，风烈殊未央。

再拜仰公像，冠佩犹煌煌。徘徊不能去，泪落征衣裳。

作者简介：（?—1155）宋徐州丰县人，徙江宁溧阳，字巽伯。李淑曾孙。徽宗宣和间，与陈恬、朱敦儒并以诗名。南渡后曾领三衢。卒年七十余。有《崧庵集》。